Vyhodnotenie medzirezortného pripomienkového konania

	a. Všeobecná časť

	Materiál bol predložený na medzirezortné pripomienkové konanie všetkým rozpočtovým kapitolám. 

	Rozpočtové kapitoly, ktoré realizujú výdavky na NP PRENAME, vzniesli zásadné námietky proti ich viazaniu v roku 2002. Preto ich ministerstvo financií nenavrhuje viazať (okrem MV SR, ktoré vyslovilo súhlas s ich viazaním). 

	Ministerstvo financií po predložení aktuálnych podkladov čiastočne upresnilo okruh viazaných výdavkov. Po týchto úpravách objem viazaných výdavkov predstavuje 1,7 mld Sk (v porovnaní s pôvodným návrhom zníženie o cca 500 mil. Sk).

	Túto skutočnosť bolo potrebné zohľadniť pri kvantifikácii požiadaviek na dodatočné uvoľnenie výdavkov:

	1. Ministerstvo financií upresnilo na základe podkladov krajských úradov požiadavku na výplatu sociálnych dávok do konca roka 2002. Tieto kvantifikácie ukázali, že je potrebné dodatočne uvoľniť 1,5 mld Sk - t.j. oproti pôvodnému predpokladu o 100,0 mil. Sk menej.

	Niektoré krajské úrady signalizujú i prekročenie výdavkov na rodičovský príspevok v decembrovom výplatnom termíne.  Priemerná mesačná výška tohto príspevku (za január - október) bola cca 335 mil. Sk. Na túto výplatu dostali z kapitoly ministerstva práce, sociálnych vecí a rodiny krajské úrady 420,0 mil. Sk s tým, že od novembra sa príspevok zvyšuje. 

	Rezort MPSVR SR pri rozhodovaní o zmene legislatívy v rodinnej politike garantoval dostatok zdrojov na jej realizáciu v roku 2002. Ak sa v decembri potvrdí avizované prekročenie vyčlenených prostriedkov na rodičovský príspevok, ministerstvo financií bude tieto prostriedky realizovať z viazania výdavkov kapitole MPSVR SR a krajských radov (najmä tých, pri ktorých žiadali o výnimku z časového použitia). Preto o týchto výnimkách rozhodne až po definitívnom potvrdení čerpania rodičovského príspevku v roku 2002.

	2. Ministerstvo financií odporúča výdavky na 2. etapu obnovy hrádzí (v objeme 175 mil. Sk) realizovať len v tom prípade, ak prostriedky uvoľní rezort pôdohospodárstva (aj v nadväznosti na výpadok príjmov, ktorý signalizuje kapitola).

	3. Obdobne ministerstvo financií odporúča výdavky na monitorovanie škôd po Sovietskej armáde v rozsahu 10 mil. Sk realizovať z prostriedkov rezortu životného prostredia (aj v nadväznosti na výpadok príjmov o 200 mil. Sk, ktorý signalizuje kapitola).

	4. Rezort ministerstva školstva signalizuje upresnenú kvantifikáciu výdavkov na oddlženie školstva v objeme 189 mil. Sk (t.j. o 49 mil. Sk viac, než pôvodne odhadoval).

	Dodatočné požiadavky predstavujú po týchto upresneniach 1,7 mld Sk. 

	To znamená, že sa identifikoval spôsob zabezpečenia dodatočných potrieb, avšak nevytvára sa priestor pre čiastočné zníženie schodku štátneho rozpočtu. 	

	Ministerstvo financií navrhuje doplniť uznesenie vlády o prílohu č. 2, ktorou sa jednoznačne zaviažu i výdavky, ktoré sa mali realizovať prostredníctvom vládnych úverov (a ich použitie v iných rozpočtových kapitolách nie je možné).

	Ministerstvo financií odporúča vo všetkých rozpočtových kapitolách trvať na viazaní výdavkov, ktoré nevyčerpajú na služobné byty.

	Konkrétna časť  

	Kancelária Národnej rady SR
Pripomienky k  materiálu nepredložila.

	Kancelária prezidenta SR
Pripomienky k  materiálu nepredložila.

	Úrad vlády SR
Na základe vznesených pripomienok sa nenavrhuje viazanie výdavkov na GOVNET.

	Kancelária verejného ochrancu práv
Pripomienky k  materiálu nepredložila.

	Ústavný súd SR
	K  materiálu nemá pripomienky.

	Najvyšší súd SR
Pripomienky k  materiálu nepredložil.

	Generálna prokuratúra SR
Pripomienky k materiálu nepredložila.

	Najvyšší kontrolný úrad SR
Pripomienky k  materiálu nepredložil.

	Ministerstvo zahraničných vecí SR 
	K  materiálu nemá pripomienky.

	Ministerstvo obrany SR
Na základe vznesených zásadných pripomienok ministerstvo financií nenavrhuje viazanie výdavkov rozpočtovaných na NP PRENAME.

	Ministerstvo vnútra SR
	S  materiálom súhlasí.

	Ministerstvo spravodlivosti SR
	Upresnilo nevyčerpanie výdavkov na výstavbu služobných bytov vo výške 13 – 15 mil. Sk

	Slovenská informačná služba
Pripomienky k  materiálu nepredložila.

	Ministerstvo pre správu a privatizáciu národného majetku SR
Pripomienky k  materiálu nepredložilo.

	Ministerstvo životného prostredia SR
	Pripomienky nevznieslo. Uvádza, že očakáva príjmy v  objeme 900 mil. Sk, čo je o 250 mil. Sk menej, než je stanovený záväzný ukazovateľ. V  nadväznosti na túto skutočnosť MF SR odporúča, aby kapitola z  vlastných zdrojov kryla výdavky na monitorovanie škôd po Sovietskej armáde v  rozsahu 10 mil. Sk. Okrem toho sa navrhuje kapitole viazať 10 mil. Sk z  titulu neaktuálnosti čerpania úhrady majetkovej ujmy.

	Ministerstvo školstva SR
	Pripomienky k  materiálu nepredložilo.

	Ministerstvo zdravotníctva SR
	K  materiálu nemá pripomienky.

	Ministerstvo práce, sociálnych vecí a rodiny SR
	Pripomienky k  materiálu nepredložilo.

	Ministerstvo kultúry SR
	K  materiálu nemá pripomienky.

	Ministerstvo hospodárstva SR
	Pripomienky k  materiálu nepredložilo.

	Ministerstvo pôdohospodárstva SR
	Vo svojom stanovisku konštatuje, že príjmy kapitoly nebudú naplnené v  objeme cca 466 mil. Sk. Okrem už uvoľnených 275 mil. Sk navrhuje dodatočne uvoľniť ďalších 175 mil. Sk. Len vo vzťahu k tejto rozpočtovej kapitole sa prehĺbili riziká dosiahnutia rozpočtovaného schodku o viac ako 900 mil. Sk. Pritom kapitola požaduje presunúť do roku 2003 nepoužité prostriedky v objeme takmer 400 mil. Sk a nesúhlasí s  návrhom viazania výdavkov kapitoly v  objeme 200 mil. Sk.
	V  nadväznosti na výpadok príjmov   a s  prihliadnutím na zákon o  rozpočtových pravidlách ministerstvo financií odporúča vláde zaviazať výdavky rozpočtovej kapitoly v  objeme 200 mil. Sk. V  nadväznosti na zásadný nesúhlas rozpočtových kapitol viazať nevyčerpané výdavky na NP PRENAME ministerstvo financií odporúča, aby sa výdavky na 2. etapu obnovy hrádzí realizovali iba v  prípade ich krytia z  rozpočtu kapitoly MP SR.

	Ministerstvo výstavby a regionálneho rozvoja SR
	V  nadväznosti na formulovanú otázku ministerstvo financií konštatuje, že nevyčerpané výdavky vyčlenené na PHARE sa neodporúčajú viazať.

	Ministerstvo dopravy, pôšt a telekomunikácií SR 
	Kapitola predpokladá neplnenie príjmov (okrem príjmov z  predaja licencií) v  objeme cca 100 mil. Sk. Napriek tomu nesúhlasí s navrhovaným viazaním výdavkov v  objeme 5,7 mil. Sk. 
	V  nadväznosti na zákon o  rozpočtových pravidlách navrhuje MF SR výdavky v  pôvodnom objeme viazať.

	Úrad geodézie, kartografie a katastra SR
	Pripomienky k  materiálu nepredložilo.

	Štatistický úrad SR
K  materiálu nemá pripomienky.

	Úrad pre verejné obstarávanie
Konštatuje, že nebola rešpektovaná lehota na vypracovanie stanoviska v  súlade s  Metodickým pokynom na prípravu a  predkladanie materiálov na rokovanie vlády.

	Úrad jadrového dozoru SR
K  materiálu nemá pripomienky.

	Úrad priemyselného vlastníctva SR
K  materiálu nemá pripomienky.

	Úrad pre normalizáciu, metrológiu  a skúšobníctvo SR
K  materiálu nemá pripomienky.

	Úrad pre štátnu službu SR
Pripomienky k  materiálu nepredložil.

	Protimonopolný úrad SR
K  materiálu nemá pripomienky.

	Národný bezpečnostný úrad
	V  nadväznosti na zásadnú pripomienku ministerstvo financií nenavrhuje kapitole viazanie výdavkov na NP PRENAME.

	Správa štátnych hmotných rezerv SR
Pripomienky k  materiálu nepredložila.

	Slovenská akadémia vied
	Pripomienky k  materiálu nepredložila.

	Slovenský rozhlas 
	K  materiálu nemá pripomienky.

	Slovenská televízia
	K  materiálu nemá pripomienky.

	Tlačová agentúra SR
	K  materiálu nemá pripomienky.

	Krajský úrad Bratislava
	K  materiálu nemá pripomienky.

	Krajský úrad Trnava 
	Nesúhlasí s nevyužitím vládnych úverov z Rozvojovej banky. Ministerstvo financií použitie týchto úverov umožňuje, má však informácie o tom, že nie sú vytvorené predpoklady pre ich čerpanie.

	Krajský úrad Nitra
	K  materiálu nemá pripomienky.

	Krajský úrad Trenčín
	K  materiálu nemá pripomienky.

	Krajský úrad Banská Bystrica
	Pripomienky k materiálu nepredložil.
	
	Krajský úrad Prešov
	Upozorňuje na riziká z  titulu neuhradených stavieb.

	Krajský úrad Košice
	Pripomienky k materiálu nepredložil.